**Toimeentulotuen hakeminen hautauskustannuksiin**

Hautauskustannuksiin voidaan myöntää toimeentulotukea, mikäli vainaja on varaton tai vähävarainen. Ennen hautauksen järjestämistä on hyvä olla yhteydessä vainajan asuinkunnan aikuisten sosiaalityön toimistoon tai soittamalla puhelinpalveluun 08 6156 7741 ma-to klo 9-15 sekä pe ja juhlapyhien aattoina klo 9-14. Hautausavustusta haetaan täydentävän toimeentulotuen hakemuslomakkeell[a. Lomaketta saa aikui](https://sote.kainuu.fi/)sten sosiaalityön toimistoista tai sen voi tulostaa Kainuun hyvinvointialueen verkkosivuilt[a](https://sote.kainuu.fi/)<https://hyvinvointialue.kainuu.fi/taydentava-ja-ehkaiseva-toimeentulotuki>[.](https://sote.kainuu.fi/)Hakemus tehdään vainajan nimellä. Hakemukseen merkitään pesänhoitajan yhteystiedot (nimi, osoite, tilinumero).

Omaiset eivät pääsääntöisesti vastaa vainajan veloista, mikäli kuolinpesän varat eivät riitä velkoihin, mutta kuolinpesän lukuun tekemästään velasta omaiset tilaajana vastaavat, esimerkiksi hautauskustannuksista. (Perintökaari 21.luku, 1 § ja Perintökaari 21.luku, 4 §).

Hakemuksen liitteeksi tulee toimittaa vainajan pankkitilin/tilien kuolinpäivän saldotodistus ja selvitykset varallisuudesta, mikäli perukirjaa ei ole tehty siihen mennessä, kun hautausavustusta haetaan. Jos perukirja on tehty, se toimitetaan hakemuksen liitteeksi. Lisäksi tulee toimittaa laskut hautauskustannuksista (hautaustoimisto, seurakunta) ja selvitykset mahdollisista muista hautausavustuksen myöntäjistä (henkivakuutus, liikennevakuutus, valtiokonttori, ammattiyhdistys ym.)

Jos vainajalla on aviopuoliso eli leski, leskellä on elatusvelvollisuus. Lesken tuloista ja varoista on toimitettava tiliotteet kahden hakemisajankohtaa edeltävän kuukauden ajalta. Hautausavustusta laskettaessa huomioitavia tuloja ovat vainajan ja lesken tileillä olevat varat ja perukirjan mukainen omaisuus vähäistä henkilökohtaista irtaimistoa lukuun ottamatta. Hautausavustus käsitellään hakemuksen saapumisen jälkeen viimeistään 7 arkipäivän kuluttua. Tarvittavien liitteiden puuttuminen pidentää käsittelyaikaa.

Huomioitavat menot:

Hautausmenoina huomioidaan arkku, uurna, tuhkaus, arkkuun huolto, vainajan kuljetus hautaustoimiston laskun mukaan, tarvittaessa kantaja/apumies, arkkukukka, hautapaikkamaksu ja seurakunnan kulut lukuun ottamatta haudan hoitamisesta aiheutuvia kuluja.

Hyväksyttävät enimmäishinnat (sis. alv) hautauskustannuksille ovat seuraavat:

- arkku 300 euroa

- arkkuun huoltaminen (sisältää vaatetuksen) 60 euroa

- apumies/ kantaja 40 euroa

- uurna 70 euroa

- arkkukukka 30 euroa.

Vainajan kuljetuskustannuksina hyväksytään 90 e/kuljetusmatka +1 e/km toteutuneiden kilometrien mukaan. Jos vainaja halutaan haudata muualle kuin kotipaikkakunnalle, kustannusten korvaamista harkitaan erikseen.

Kuolinilmoitus, muistotilaisuus ja hautakivi eivät sisälly huomioitaviin menoihin. Hautajaisiin osallistuvan, toimeentulotukeen oikeutetun, lähiomaisen kukkalaitteeseen voidaan myöntää enintään 30 euroa. Lähiomaisia ovat vainajan puoliso, vanhemmat, lapset, sisaret ja isovanhemmat.

Jos vainajalta on jäänyt käteisvaroja tai vainajan pankkitilillä on varoja, niillä tulee ensisijaisesti maksaa hautauskustannuksia. Mikäli vainajalla on maksamattomia vuokria, sähkölaskuja, terveyskeskuslaskuja, sairaalalaskuja, ym. ne voidaan ilmoittaa velkoina perukirjassa ja jättää ne maksamatta, kunnes perunkirjoitus on suoritettu. Mikäli perukirja on alijäämäinen, laskut poistetaan vainajan varattomuuden perusteella, niitä ei siinä tapauksessa tarvitse maksaa. Perukirjan tekemisestä voi olla yhteydessä oikeusaputoimistoon.

Päätös hautausavustuksesta tehdään pääsääntöisesti perunkirjoituksen jälkeen ja mahdollinen tuki myönnetään maksusitoumuksena hautaustoimistolle ja seurakunnalle (ei rahana omaisen/pesänhoitajan tilille).

Hautaukseen myönnetty tuki voidaan periä takaisin, mikäli kuolinpesällä on realisoitavaa varallisuutta.

Lisätietoja toimeentulotuen hakemisesta hautauskustannuksiin saa kuntien sosiaalitoimistoista [sekä Kainuun hyvinvointialueen internetsivuilta](https://sote.kainuu.fi/index.php/taydentava-ja-ehkaiseva-toimeentulotuki)<https://hyvinvointialue.kainuu.fi/taydentava-ja-ehkaiseva-toimeentulotuki>.